Má ekki heita Alex Emma : „ Þurfum að borga þar til við finnum nafn sem ríkinu þóknast “ „ Hún heitir Alex Emma hjá okkur og ég ætla ekki að samþykkja þetta . “ Vísir / Vilhelm / Nanna Þórdís Árnadóttir Íslenskir foreldrar sem vilja nefna tæplega tveggja ára dóttur sína Alex Emmu þurfa að greiða tæplega 1.500 krónur í dagsektir til ríkissjóðs eftir að mannanafnanefnd hafnaði beiðni þeirra um Alex sem eiginnafn stúlku . Þau segjast ekki hafa búist við svona „ harkalegum aðgerðum “ og segja ekki annað koma til greina en að kæra úrskurðinn . „ Við eignuðumst dóttur okkar í ágúst 2013 og vorum búin að ákveða nafnið hennar löngu áður , “ segir Nanna Þórdís Árnadóttir , móðir Alexar . „ Svo sendum við bara inn tilkynningu um það og þá kemur í ljós að stúlka hefur aldrei verið skírð Alex á Íslandi , þó það sé gert erlendis , og það þarf að fara fyrir mannanafnanefnd . “ Fjölskyldan beið þá í nokkra mánuði eftir úrskurði nefndarinnar . Hann var kveðinn upp þann 19. desember . Þar kemst nefndin að þeirri niðurstöðu að Alex geti aðeins talist karlmannsnafn í íslensku máli , þar sem engin saga eða hefð sé fyrir öðru . Þó er þess getið í úrskurðinum að kvenmannsnafnið Alex brjóti ekki gegn íslensku málkerfi og ekki er talin ástæða til þess að nafngiftin yrði stúlkunni til ama . Það var svo í dag , eftir nokkur símtöl og bréf frá Þjóðskrá Íslands , sem bréf barst foreldrum Alexar sem tilkynnti þeim að þau verði beitt dagsektum frá og með 3. apríl fyrir að hafa ekki tilkynnt stofnuninni um nafngift barnsins . Nanna segir það ekki koma til greina að svo stöddu að nefna Alex , sem er nú að verða nítján mánaða , öðru nafni . „ Hún á þrjú önnur systkini og er búin að vera kölluð Alex Emma allan þennan tíma , “ segir Nanna . „ Svo kemur líka bara upp þrjóska , manni finnst þetta bara fáránlegt . Ég meina , hvaða fasistaríki er þetta ? Hún heitir Alex Emma hjá okkur og ég ætla ekki að samþykkja þetta . “ Foreldrarnir þurfa að borga 1.437 krónur á dag þar til Þjóðskrá er tilkynnt um leyfilega nafngift . Nanna segir þau núna skoða hvaða leiðir sé hægt að fara til þess að kæra úrskurð mannanafnanefndar . „ Við erum búin að skoða hvað aðrir hafa gert , búin að skoða dómsmál og svona , “ segir hún . Meðal annars settu þau sig í samband við Björk Eiðsdóttur ritstjóra , en dóttir hennar fékk að bera nafnið Blær þrátt fyrir höfnun mannanafnanefndar eftir að Björk höfðaði mál gegn ríkinu . „ Það er ekkert annað sem kemur til greina . Núna eftir þrjár vikur eða eitthvað þurfum við að byrja að borga þangað til við finnum eitthvað nafn sem íslenska ríkinu þóknast . “ Nanna segir að fjölskyldan hafi ekki verið nógu dugleg að kanna hvaða leiðir séu færar áður en bréfið barst í dag . „ Eiginlega bjóst ég ekki við svona harkalegum aðgerðum , ég verð að viðurkenna það , “ segir hún . „ Það var ekki fyrr en maður fékk bréfið að maður hugsaði : Ókei , þetta er í alvörunni að fara að gerast . “